Corona kortwiek sport - Health - Erongo
Tuesday, March 31st, 2020 16:58:43
Corona kortwiek sport
Ná die bevestiging van twee Covid-19 gevalle in die hoofstad is stappe onmiddellik gedoen om die verspreiding van die pandemie te verhoed.
17 March 2020 | Health
James Verrinder; vlugbal-organiseerder: “Die mense se gesondheid is baie belangriker . . . ”
Twee bevestigde gevalle van die coronavirus, amptelik bekend as Covid-19, het meegebring dat alle groot byeenkomste gestaak word.
Ná die diagnose van die Roemeense toeristepaar het die Namibiese Privaatskole-organisasie (Napso) afgekondig hul jaarlikse atletiekbyeenkoms, wat Pro-Ed Akademie op Swakopmund op 22 en 23 Maart as gasheer sou aanbied, is afgestel.
Atlete van 21 privaatskole sou hier in aksie wees.
Henry McCarthy, adjunk- en bedryfshoof by Pro-Ed Akademie, sê die skool aanvaar die besluit en dit is in die belang van openbare gesondheid geneem.
“Ons is opgewonde om die atletiek weer volgende jaar aan te bied, maar ons verloor nie juis slaap oor die omstandighede nie. Baie van die voorbereiding is slegs na volgende jaar aangeskuif,” sê sy.
Die Pro-Ed span beplan die afgelope drie maande reeds aan die geleentheid.
Die sewende BUCO-woestynfees wat by Walvisbaai Privaat Hoërskool (WBPHS) se Naartjie Park van 25 tot 28 Maart sou plaasvind, is ook afgestel.
Hier sou 16 rugbyspanne, sewe netbalspanne en 11 hokkiespanne van Suid-Afrika en Namibië deelneem.
Henry Kemp, hoof van sport by WBPHS, sê toegang tot WBPHS se sportgronde sal vir die volgende 14 dae vebode wees en alle sporttoere na Suid-Afrika is gekanselleer.
The Dome Games, wat hierdie Saterdag met 50 inskrywings sou plaasvind, is ook gekanselleer.
James Verrinder, organiseerder van die Timeout Strand Vlugbal-toernooi, het laat weet dié geleentheid is ook gekanselleer.
Die Namibiese Strandhengelvereniging (NSAA) sou van 19 tot 21 Maart sy nasionale kampioenskappe hou, en ’n interklubkompetisie op 6 April.
Danie du Toit, hoof- toernooibeampte van die NSAA, sê 3 ton aas is reeds vir die kompetisie aangekoop en hierdie aankope is ’n groot verlies vir die NSAA.
“Ons is verpletter,” sê hy.